Document ID: 32002D0305

Komisijas Lēmums
(2002. gada 19. aprīlis),
ar ko principā atzīst, ka sīkākai izpētei ir iesniegta pilna dokumentācija, lai klotianidīnu un Pseudozyma flocculosa iespējami iekļautu I pielikumā Padomes Direktīvai 91/414/EEK par augu aizsardzības līdzekļu laišanu tirgū
(izziņots ar dokumenta numuru C(2002) 1434)
(Dokuments attiecas uz EEZ)
(2002/305/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2002/18/EK [2], un jo īpaši tās 6. panta 3. punktu,
tā kā:
(1) Direktīva 91/414/EEK paredz izstrādāt tādu Kopienas aktīvo vielu sarakstu, ko atļauts iekļaut augu aizsardzības līdzekļu sastāvā.
(2) 2001. gada 26. septembrī Takeda Chemical Industries Ltd (Apvienotā Karaliste) iesniedza Beļģijas iestādēm aktīvās vielas klotianidīna dokumentāciju, lūdzot šo vielu iekļaut Direktīvas 91/414/EEK I pielikumā. 2001. gada 6. martā Maasmond-Westland (Nīderlande) iesniedza Nīderlandes iestādēm līdzīgu pieteikumu par mikrobiāli aktīvo vielu Pseudozyma flocculosa.
(3) Beļģijas un Nīderlandes iestādes ir norādījušas Komisijai, ka sākotnējā pārbaudē ir konstatēta attiecīgo aktīvo vielu dokumentācijas atbilstība direktīvas 91/414/EEK II pielikuma prasībām attiecībā uz datiem un informāciju. Iesniegtā dokumentācija atbilst arī Direktīvas 91/414/EEK III pielikuma datu un informācijas prasībām attiecībā uz vienu augu aizsardzības līdzekli, kas satur attiecīgo aktīvo vielu. Saskaņā ar Direktīvas 91/414/EEK 6. panta 2. punktu attiecīgie iesniedzēji dokumentāciju pēc tam nosūtīja Komisijai un pārējām dalībvalstīm un nosūtīja izskatīšanai Pastāvīgajai pārtikas aprites un dzīvnieku veselības komitejai.
(4) Ar šo lēmumu Kopienas līmenī oficiāli jāapstiprina, ka dokumentāciju principā uzskata par atbilstīgu II pielikumā paredzētajām prasībām attiecībā uz datiem un informāciju, un - vismaz vienam augu aizsardzības līdzeklim, kura sastāvā ir attiecīgā aktīvā viela - Direktīvas 91/414/EEK III pielikuma prasībām.
(5) Šis lēmums neierobežo Komisijas tiesības pieprasīt iesniedzējam iesniegt papildu datus vai informāciju dalībvalstij, kas norīkota par ziņotāju, lai tā varētu precizēt atsevišķus dokumentācijas punktus.
(6) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Šā lēmuma pielikumā minēto aktīvo vielu dokumentācija, ko iesniedza Komisijai un dalībvalstīm, lai panākto šo vielu iekļaušanu Direktīvas 91/414/EEK I pielikumā, principā atbilst Direktīvas 91/414/EEK II pielikumā izklāstītajām datu un informācijas prasībām.
Dokumentācija atbilst arī Direktīvas 91/414/EEK III pielikumā izklāstītajām datu un informācijas prasībām attiecībā uz vienu augu aizsardzības līdzekli, kas satur aktīvo vielu, ņemot vērā piedāvātos lietojuma veidus.
2. pants
Ziņotājas dalībvalstis veic attiecīgās dokumentācijas sīkāku pārbaudi un pēc iespējas ātrāk - vēlākais viena gada laikā pēc šā lēmuma publicēšanas Eiropas Kopienu Oficiālajā Vēstnesī - dara Komisijai zināmus pārbaudes secinājumus, pievienojot ieteikumus par attiecīgās aktīvās vielas iekļaušanu vai neiekļaušanu Direktīvas 91/414/EEK I pielikumā un visus ar to saistītos nosacījumus.
3. pants
Šis lēmums ir adresēts dalībvalstīm.
Briselē, 2002. gada 19. aprīlī

Labels: 0
3
18
6